বসিরহাটের ছায়া এবার আলিপুরদুয়ারে। উত্তরবঙ্গের একটি জেলার গোষ্ঠী সংঘর্ষের খবর শেয়ার করার পরেই গ্রেফতার করা হল ২১ বছরের যুবককে। ধৃতের নাম অজিত দাস বলে জানা গিয়েছে। আলিপুরদুয়ারের মাঝেরডাবরি শিবকাটা এলাকার বাসিন্দা অজিত দাস স্নাতকের ছাত্র। শনিবার আলিপুরদুয়ার পুলিশ তাকে গ্রেফতার করে। এই দিন আলিপুরদুয়ার অতিরিক্ত মুখ্য বিচারবিভাগীয় আদালতে ধৃতকে তোলা হলে ৩ দিনের জেল হেফাজতের নির্দেশ দিয়েছেন মাননীয় বিচারক।

আলিপুরদুয়ার পুলিশ সুপার আভারু রবীন্দ্রনাথ জানিয়েছেন, ফেসবুকে যে বিষয়টি শেয়ার করেছিল অজিত দাস, তা নিয়ে এলাকায় উত্তেজনা তৈরি হয়। দুই গোষ্ঠীর মধ্যে উত্তেজনা ছড়ানোর অভিযোগে অজিতকে গ্রেফতার করা হয়েছে বলে তিনি জানিয়েছেন। অন্যদিকে অভিযুক্ত অজিত দাস এদিন আদালতে জানান, অন্য একটি সংগঠনের পোস্ট নিজের ফেসবুক থেকে শেয়ার করেছিলেন তিনি। সঙ্গে তাঁর দাবি, শেয়ার করা কোনও অপরাধ নয়। যেটা ন্যায় সেটাই চান অজিত।
অজিতের আইনজীবী আলপনা দাস জানান, তাঁর মক্কেলকে মিথ্যে মামলায় ফাঁসানো হয়েছে। ভারতীয় দণ্ডবিধির ১৫৩এ এবং ২৯৫এ এই দুই ধারা ছাড়াও তথ্য প্রযুক্তি আইনের ৬৬ ধারায় মামলা রুজু হয়েছে। ১৮ জুলাই ফের আদালতে তোলা হবে অজিতকে। আইপিসির দু’টি ধারাই জামিন-অযোগ্য ধারা।

অজিতের গ্রেফতারের পরেই স্থানীয় বিজেপি নেতারা চটে যান। অজিতের পরিবার তাঁদের সমর্থক। পুলিশ এবং শাসক দল এখন রাজ্যে বিরোধীদের বিভিন্ন অভিযোগে মিথ্যে অজুহাতে ফাঁসাচ্ছে বলে তাঁদের দাবি। অন্যদিকে, আলিপুরদুয়ার জেলা তৃণমূল সভাপতি মোহন শর্মা জানান, যদি সমাজে কোনও স্যোশ্যাল মিডিয়ায় করা পোস্ট সমাজের কোনও ক্ষতি করে তাহলে আইন আইনের পথেই চলতে বাধ্য হবে।